立春大雪招親友共春盤坐上作
作者：范成大
朝代：宋

paragraphs: 積雪錮萬瓦，雲容如死灰。
豈惟梅柳寒，小槽冰春醅。
東風乃多事，仍將六花來。
兒女曉翻餠，呵手把一杯。
菘甲剪翠羽，韭黄㔃金釵。
齒牙幸牢潔，對案心眼開。
華年惜節物，況此霜鬢摧。
如何千日病，三見寅杓回。
旁人不堪憂，我心猶始孩。
衰翁豈知道，癡絕忘形骸。
化兒任惡劇，歡伯有奇懷。
餘寒會退聽，一笑當安排。